נפתלי הרשטיק

ביוגרפיה

נולד בשלגוטריאן שבהונגריה, ובגיל ארבע עלה עם משפחתו לישראל. בן למשפחת חזנים שהצמיחה בין השאר את אחיו חיים אליעזר הרשטיק ונתן, ואת בניו ואחייניו שרגא, נתנאל וישראל הרשטיק. אביו משה מנחם הרשטיק שימש כחזן בבית הכנסת הגדול בהרצליה וכן בבית הכנסת הגדול בתל אביב.
הרשטיק הוא בעל השכלה תורנית, מוזיקלית  וכללית. למד בישיבת היישוב החדש בתל אביב, בישיבת תפארת נתניה, בישיבת כפר חסידים, בישיבת פוניבז', באוניברסיטת חיפה ובקולג' המלכותי למוזיקה בלונדון. למד חזנות אצל אביו ואצל החזנים משה קוסביצקי, לייב גלנץ ושלמה רביץ.
מילדות הוכר כילד פלא, ומגיל שש היה מופיע בקונצרטים רבים. מגיל שלוש עשרה החל לשמש בחזנות במקומות רבים ברחבי העולם, ובגיל שש עשרה כבר הוכר כחזן ידוע. מגיל 21 החל להופיע בבתי האופרה ולשיר אריות אופראיות בשפות שונות כגון: איטלקית, צרפתית, ספרדית ועוד. 
היה החזן הראשי בבית הכנסת הגדול של עכו (עוד בתקופת לימודו בישיבת כפר חסידים), בבית הכנסת המרכזי הר הכרמל בחיפה, בבית הכנסת של רובע פינצ'לי בלונדון, בבית הכנסת בהיכל שלמה, ובבית הכנסת הגדול בירושלים, בו כיהן כחזן ראשי מיום הקמתו (1982) במשך שלושים שנה עד פרישתו (2010).
במשך תקופת כהונתו בבית הכנסת הגדול בירושלים הלחין ועיבד עשרות מנגינות ורצ'יטטיבים לתפילות שנערכו שם (בשיתוף פעולה עם ריימונד גולדשטיין) למקהלת בית הכנסת (בניצוחו של אלי יפה) והתווה סגנון תפילה ייחודי המשלב את החזנות המסורתית על כל גווניה עם כיווני מוזיקה עדכניים, תוך הקפדה על פרשנות מדויקת ונאמנות למילה הכתובה ולנוסח התפילה. עד היום מקהלת בית הכנסת משתמשת ברוב ההלחנות והעיבודים של הרשטיק. 
הופיע בקונצרטים רבים במקומות נחשבים ברחבי העולם כגון: בית האופרה של סידני, בית האופרה של בודפשט, בית האופרה המלכותית, קובנט גארדן בלונדון, מטרופוליטן אופרה בניו יורק, בית האופרה של ציריך, ובמקומות רבים נוספים. הופיע בקונצרטים עם התזמורות הטובות ביותר בעולם כגון: התזמורת הממלכתית של ברלין, התזמורת הסימפונית של לונדון, הפילהרמונית של בודפשט, הפילהרמונית של וינה ועוד. הופיע בקונצרט החזנות הראשון עם התזמורת הפילהרמונית הישראלית בהיכל התרבות בתל אביב. עבד עם מקהלת רינת והוציא איתה שלושה אלבומים ("מסורת קניגסברג", "מסורת דנציג" ו"הימים הנוראים"). 
תיאור: 
קול הטנור הלירי המלא והאיכותי של נפתלי הרשטיק יחד עם תרבות השירה הקלאסית ויכולת הביצוע שלו הפכו אותו לאמן ייחודי. הקלטותיו המגוונות הן בסגנון המזרח-אירופאי והן המערב-אירופאי מבוצעות בדייקנות מוזיקלית ואינטרפרטציה בעלת עומק והשראה. 
נפתלי הרשטיק עומד בראש "מכון תל אביב לחזנות" (TACI), מכון להכשרת חזנים, אשר תלמידיו מכהנים בקהילות נכבדות בארץ ובתפוצות. מדי שנה נוספים לשורות המכון מחזורים חדשים של חזנים מצליחים הודות לסגנון ההוראה האישי שלו, כיתות האמן וההרצאות הגדושות בידע ובניסיון רב שנים. בנוסף לכך, נפתלי הרשטיק משמש בחזנות בימים נוראים בבית הכנסת הכוראלי במוסקבה מאז פרישתו מבית הכנסת הגדול בירושלים.
תחום מוזיקלי נוסף של הרשטיק הוא הניצוח. אחד ההישגים שלו הוא מקהלת המכון בהדרכתו ובניצוחו. המקהלה התפרסמה בזכות הצליל המיוחד שהוא מפיק ממנה והפרשנות המוזיקלית הניתנת למגוון היצירות הרחב המבוצע על ידה. איכות המקהלה על שלל סולניה הפך אותה למבוקשת והיא יוצאת תכופות לקונצרטים ברחבי תבל.
ב-13 ביוני 2007 ניצח על קונצרט לכבודו של פרופ' אבי רביצקי, בבצוע מקהלת מכון ת"א לחזנות, בהשתתפות המעבד המוזיקלי והפסנתרן ריימונד גולדשטיין, ובהנחית המנהל האומנותי ד"ר מוטי פרידמן.
שימש כמנחה בתוכנית "מזמור שיר" ברדיו קול-חי עד 2013.
הרשטיק נשוי לאלקה לבית קליין ואב לשני בנים ושלוש בנות. מתגורר בשכונת רחביה בירושלים. בן בתו הוא שלמה זיכל, שהשתתף בעונה השנייה של בית ספר למוסיקה. שרגא הרשטיק, בנו הבכור של נפתלי מלמד במכון תל אביב לחזנות בניהול אביו, ובנו הצעיר המתגורר בניו-יורק הוא החזן הידוע נתנאל הרשטיק, חזן בית הכנסת של המפטון (לונג איילנד, ניו יורק). הרשטיק הוא קרוב משפחה של הרב שלמה דיכובסקי.

מתלמידיו

בין תלמידיו של נפתלי הרשטיק נמנים החזנים:

שרגא הרשטיק - בנו של נפתלי, מצוות המורים במכון תל אביב לחזנות.
נתנאל הרשטיק - בנו של נפתלי, החזן הראשי בבית הכנסת בהמפטון (The Hampton Synagogue).
יצחק מאיר הלפגוט - החזן הראשי בבית הכנסת Park East Synagogue בניו יורק.
ליפא גלנץ - חזן בית הכנסת "בית ציון" במונטריאול.
אברהם מרדכי ווקס - חזן בית הכנסת "שונה הלכות" בנתניה.
ישראל רנד - החזן הראשי בבית הכנסת הגדול ברמת גן.
יעקב למר - החזן הראשי בבית הכנסת Lincoln Square Synagogue בניו יורק.
משה השל - החזן הראשי לשעבר בבית הכנסת John's Wood Synagogue בלונדון.
אברהם קישנבאום - החזן הראשי הנוכחי בבית הכנסת John's Wood Synagogue בלונדון.
שי אברמסון - החזן הראשי לצה"ל.
צבי וייס - החזן הראשי הנוכחי בבית הכנסת הגדול בירושלים.
צבי גרינהיים - חזן בית הכנסת הגדול בתל אביב.
עזי שוורץ - החזן הראשי בבית הכנסת Park Avenue Synagogue בניו יורק.
אברימי רוט - חזן וזמר חסידי.
שמחה רוטנברג. 
דב הלר.
ועוד חזנים רבים וידועי שם המשמשים בחזנות במקומות רבים ברחבי העולם.
דיסקוגרפיה:
מבין התקליטים והדיסקים של נפתלי הרשטיק:
שמע ישראל (1975), סליחות (1984), תפילות מירושלים (1985), מסורת דנציג (1987), מסורת קניגסברג (1987), סליחות (1990), נפתלי הרשטיק - המיטב (1994), מקהלת בית הכנסת הגדול בירושלים (1997), קול תפילה (1997), ירושלים של תפילה (1997), המיטב בהופעה (2000), משפחה אחת (2003), שירי יוסלה (2003), דער חזן (2015), ועוד תקליטים רבים, בהם הוטבע קולו של נפתלי הרשטיק.